# Stefy Bau

Stefy Bau (Milà, 17 de febrer de 1977) és una antiga pilot professional de motocròs italiana. Va guanyar tres campionats del món de motocròs femení (abans que aquest campionat fos instaurat per la FIM el 2005), dos campionats AMA i set d'Itàlia. Després d'una lesió que va acabar amb la seva carrera el 2005, va esdevenir directora general de l'acabat d'instaurar Campionat del món femení (WMX). També és membre de la Commission For Women in Motorcycling (CFM), la Comissió de Dones de la FIM. A més, des del 2016 és la responsable de la divisió de bicicletes elèctriques de Fantic als Estats Units i des del 2019 dirigeix la carrera d'altres corredores, com ara Tanya Muzinda.

## Trajectòria esportiva

Al seu moment, Bau era considerada una de les corredores de motocròs femení més ràpides del món. L'any 2000 va ser admesa a les competicions de motocròs masculines. Als Estats Units hi va guanyar un Loretta Lynn's Amateur Championship (LLMX) femení amateur i dos campionats AMA femenins (1999 i 2002). El 2002 va aparèixer com a personatge, al costat d'altres pilots professionals de motocròs i FMX de la vida real, al videojoc Freekstyle d'EA Sports.
A l'octubre del 2005 va tenir un accident que va acabar amb la seva carrera esportiva. Des d'aleshores es dedica a tasques federatives i a la direcció d'equips. A finals del 2019, va organitzar el trasllat de la pilot de motocròs de Zimbabwe Tanya Muzinda i la seva família a Florida i en va esdevenir la representant i directora d'equip.

## Palmarès
### Títols per any

| Any | Equip | Campionat | Classe |
| 1999 | Kawasaki? | AMA Motocross | Women's |
| 1999 | Kawasaki? | Ladies World Cup | - |
| 2001 | Honda | LLMX | Women's AM |
| 2002 | Honda | AMA Motocross | Women's |

### Resum

* 2 Campionats AMA de motocròs femení
* 1 Campionat Loretta Lynn amateur femení
* 3 Campionats del món de motocròs femení
* 7 Campionats d'Itàlia de motocròs femení

## Notes

* ↑ Malgrat que totes les referències consultades indiquen que té tres títols de campiona del món, no se n'han pogut trobar els detalls més enllà de la Ladies World Cup que va guanyar el 1999.

## Referències

* ↑ «Stefy Bau career statistics» (en anglès). racerxonline.com. [Consulta: 23 agost 2023].
* 1 2 McCabe, Nick. «Where Are They Now: Stefy Bau» (en anglès). Racer X Magazine, 30-12-2017. [Consulta: 27 gener 2021].
* 1 2 «Tanya in line for two awards» (en anglès). The Herald, 07-01-2021. [Consulta: 27 gener 2021].
* ↑ «Tuesday Toolbox: Stefy Bau» (en anglès). GNCC Racing, 10-07-2018. [Consulta: 27 gener 2021].
* ↑ «Women World Motocross Champions 1992 - 2017» (en anglès). womensmxhistory.com, 2021. [Consulta: 8 setembre 2023].

## Enllaços externs

* Stefy Bau - Lloc web oficial (anglès)
* Entrevista a Stefy Bau a racingpride.com del 30/5/2021 (anglès)
Campiones AMA de motocròs$^1$ :
1996 - Shelly Kann
1997 - Tracy Fleming
1998 - Dee Ann Wood
1999 - Stefy Bau
2000 - Jessica Patterson
2001 - Tania Satchwell
2002 - Stefy Bau
2003 - Steffi Laier
2004 - Jessica Patterson
2005 - Jessica Patterson
2006 - Jessica Patterson
2007 - Jessica Patterson
2008 - Ashley Fiolek
2009 - Ashley Fiolek
2010 - Jessica Patterson
2011 - Ashley Fiolek
2012 - Ashley Fiolek
2013 - Jessica Patterson
2014 - Marissa Markelon
2015 - Kylie Fasnacht
2016 - Kylie Fasnacht
2017 - Kylie Fasnacht
2018 - Jordan Jarvis :
$^1$El Campionat AMA de motocròs en categoria femenina (Women's MX) es disputà del 1996 al 2018. :